Toshkentda harbiy xizmatchilar salomatlik aksiyasida qatnashdi

Bugun, 12 may kuni Mudofaa vazirligi hamda Mirzo Ulug‘bek tuman hokimligi bilan hamkorlikda harbiy xizmatchilar va ularning oila a'zolari ishtirokida “Sog‘ tanda — sog‘lom aql” shiori ostida ommaviy yurish bo‘lib o‘tdi. Bu haqda Mudofaa vazirligi matbuot xizmati xabar berdi.
Salomatlik aksiyasida mingdan ziyod harbiy xizmatchilar va ularning oila a'zolari qatnashdi.
Aholi o‘rtasida sog‘lom turmush tarzini targ‘ib qilish, yosh avlodni jismonan chiniqtirish va sport orqali ayollar salomatligini yanada mustahkamlash maqsadida o‘tkazilgan tadbir Toshkent shahar Mirzo Ulug‘bek tumani “YeKO” bozori oldidan “Feruza” massivi bo‘ylab o‘tkazildi.
Yurish aksiyasi ishtirokchilariga Qurolli Kuchlar akademiyasi harbiy orkestri hamrohlik qildi.
“Finish” chizig‘ida ommaviy tadbir ishtirokchilari uchun Qurolli Kuchlar Markaziy ashula va raqs ansambli jamoasi tomonidan konsert dasturi namoyish etildi.